《上朱晦庵》
宋代·曾极

玄天默无言，妙契有伏义。
爰初画八卦，圣学乃肇基。
於皇陶唐氏□心折危微。鲁叟述六经，
为世立范围。正色斥诐淫，
邹孟独先几。道丧向千载，
华风变醇醨。皇纲一以折，
属此文明诗。真儒出河洛，
坚白不磷缁。探我囊中胶，
续彼桐上丝。徽音嗣正始，
但惜和者稀。祥麟虽见获，
凤鸟终来迟。珍重武夷翁，
斯文今在兹。岩栖三十年，
著书觉群迷。往者不可谏，
来者犹可追。趋隅偶未谐，
夙昔梦见之。散发弄五弦，
弹作南风诗。曲终起长嗟，
弦绝有余悲。止止不复弹，
缪然歌采薇。鸾翮有时铩，
鸱鸢刺天飞。公乎抱高寒，
岁晚将安归。

作者简介：抚州临川人，字景建，号云巢。曾滂子。承家学。朱熹得其书及诗，大异之，遂书问往来，期以深望。因题诗金陵行宫龙屏，忤丞相史弥远，谪道州，卒。有《舂陵小雅》、《金陵百咏》等。